Vickers Medium Mark I
Medium Mark I je bio srednji tenk Britanskog Carstva (današnje Ujedinjeno Kraljevstvo) osmišljen u periodu između dva svjetska rata. U to vrijeme bio je okosnica britanskih tenkovskih snaga i zamjena za stariji Mark C i ostala vozila iz Prvog svjetskog rata. Proizvodila ga je kompanija Vickers u saradnji s kompanijom Armstrong koja je isporučivala motore. Ukupno je isporučeno oko 160 primjeraka u razdoblju od 1923. do 1928. godine, a neki su za potrebe treninga ostali u upotrebi sve do 1941. Prvobitno je označen kao Light Mark I (lahki tenk), ali nakon razvoja lakog tenka Mark I (ispod 5 tona), označen je kao srednji (medium) tenk. Mark I je bio brži tenk, s maksimalnom brzinom od oko 24 km/h i prvi britanski tenk s montiranom rotirajućom kupolom. Za pogonski sklop je izabran benzinski zrakom hlađeni motor, kako bi se izbjegli problemi sa opskrbom vode u afričkim zemljama.